钦定古今图书集成/明伦汇编/氏族典/第352卷 > 《廖用贤尚友录》 > 侯刚
## 钦定古今图书集成/明伦汇编/氏族典/第352卷 > 《廖用贤尚友录》 > 侯刚

按《魏书侯刚传》：“刚字干之，河南洛阳人，其先代人也。
本出寒微，少以善于鼎俎进饪出入。久之，拜中散，累
迁冗从仆射。世宗以其质直，赐名刚焉。稍迁奉车都
尉、右中郎将，迁武卫将军，又以为右卫大将军，后领
太子中庶子。世宗崩，刚与侍中崔光迎肃宗于东宫，
寻除卫尉卿，封武阳县开国侯，俄为侍中、抚军将军”、
恒州大中正。迁卫将军，进爵为公。熙平初，除左卫将
军。坐掠杀试射羽林，为御史中尉元匡所弹，廷尉处
刚大辟。任城王澄为言于灵太后，乃但削封户，解尚
衣典御。未几，加散骑常侍、御史中尉。元匡之废也，太
后访代匡者，刚为太傅、清河王怿所举，遂除车骑将
军，领御史中尉。孝昌元年，除领军。寻出为散骑常侍、
冀州刺史。因与权臣元义婚姻，贬征卤将军，终于家